钦定古今图书集成/明伦汇编/官常典/第231卷 > 余端礼
## 钦定古今图书集成/明伦汇编/官常典/第231卷 > 余端礼

按《宋史》本传：“端礼，字处恭，衢州龙游人。第进士，知湖
州乌程县。民间赋丁绢钱，率三氓出一缣，不输绢而
折其估，一缣千钱，后增至五千，民不胜病。端礼以告
于府，事得上闻。又自诣中书陈便宜，岁蠲缗钱六万。
召对，时孝宗志在恢复，端礼言：谋敌决胜之道，有声
有实。敌弱者先声后实以詟其气，敌彊者先实后声
以俟其机。汉武乘匈奴之困，亲行边陲，威震朔方，而
漠南无王庭者詟其气而服之，所谓先声而后实”也。
越谋吴则不然，外讲盟好，内修武备，阳行成以种、蠡，
阴结援于齐、晋，教习之士益精，而献遗之礼益密，用
能一战而霸者，伺其机而图之，所谓“先实而后声”也。
今日之事，异于汉而与越相若。愿阴“设其备而密为
之谋，观变察时，则机可投矣。”古之投机者有四，有投
隙之机，有𢭏虚之机，有乘乱之机，有承弊之机。因其
内衅而击之，若匈奴困于三国之攻而宣帝出师，此
投隙之机也。因其外患而伐之，若夫差牵于黄池之
役而越兵入吴，此《𢭏虚》之机也。敌国不道，因其离而
举之，若晋之降孙皓，“此乘乱之机也。敌人势穷，蹑其
后而蹙之，若高祖之追项羽，此乘弊之机也。机之未
至不可以先，机之已至不可以后。以此备边，安若太
山。以此应敌，动如破竹，惟所欲为，无不如志。”上喜曰：
“卿可谓通事体矣。”后以荐为监察御史，迁大理少卿，
转太常少卿。诏以来岁祈谷，上帝仲春躬耕籍田，令
礼官讨论明道故事。端礼言：“祈谷之制，合祭天地于
圜丘，前期享于太庙，视冬至郊祀之仪，此国朝故事
也。若乃明道之制，则以宫中火后，考室落成，故于太
安殿恭谢天地，此特一时谢灾之事耳。今欲祈榖而
耕籍，必合祭天地于圜丘，必前期朝享于景灵宫、太
庙可也。欲如明道之制，行于殿庭，不可。”诏太常礼部
集议。中书有可以义起者，端礼曰：“礼固有可义起，至
于大体，则不可易。古者郊而后耕，以其于郊，故谓之
郊，犹祀于明堂，故谓之明堂。如明道谢灾之制，则与
祈谷异。今以郊而施之殿庭，亦将以明堂而施之坛
壝乎？礼之失，自端礼始。端礼死，不敢奉诏。”上为之止。
权兵部侍郎兼太子詹事，进吏部侍郎，出知太平州，
奉祀。光宗立，召见，言：“天子之孝，不与庶人同。今陛下
之孝于寿皇，当如舜之于尧，行其道可也；武之于文，
继其志述其事可也。凡寿皇睿谋圣训，仁政善教所
尝施于天下者，愿与二三大臣朝夕讲求而力行之，
则足以尽事亲之孝矣。”授集英殿修撰、知赣州。还，为
吏部侍郎、权刑部尚书兼侍讲，以焕章阁直学士知
建康府。召拜吏部尚书，擢同知枢密院事。兴州帅吴
挺死，端礼谓枢密赵汝愚曰：“吴氏世握蜀兵，今若复
令承袭，将为后患。”汝愚是其言，合辞以奏。光宗意未
决，端礼言：“汝愚所请，为蜀计，为东南计。夫置大将而
非其人，是无蜀也；无蜀，是无东南也。今军中请帅，而
迟迟不报，人将生心。”不听。后挺子曦卒以蜀叛，如端
礼言，上以疾不朝重华宫。孝宗崩，又不能发丧，人情
恟然。端礼谓宰相留正曰：“公独不见唐肃宗朝群臣
发哀太极殿故事乎？宜请太皇太后代行祭奠之礼。”
于是宰执以请于太皇太后，留正惧，入临重华宫，仆
地，致仕而去。太皇太后垂帘，策皇子嘉王即皇帝位，
王流涕逊避。端礼奏：“太上违豫，大丧乏主，安危之机，
在于呼吸。太皇太后非为陛下计，乃为太上皇帝计，
为宗社计。今坚持退让，不思国家之大计，是守匹夫
之小节，而昧天子之大孝也。”宁宗戄然收泪，不得已，
侧身就御坐之半。端礼与汝愚再拜固请，宁宗乃正
御坐，退行禫祭礼。进端礼知枢密院事兼参知政事。
汝愚去右丞相位，端礼代之。始，端礼与汝愚同心共
政，汝愚尝曰：“士论未一，非余处恭不能任。”及韩𠈁胄
以传道之劳，寖窃威柄，汝愚等欲疏斥之，谋泄而汝
愚逐，端礼不能遏，但长吁而已。浙西常平黄灏以放
民租窜知婺州，黄度以庇属吏，褫职罢郡。二人皆𠈁
胄所憾，端礼执奏，竟不免于罪。太府丞吕祖俭坐上
书忤𠈁胄南迁，端礼救解不获，公议始归责焉。他日，
见上言除从官中书，不知朝纲已紊，祸根已滋，即丐
去，不许。进左丞相。端礼在相位期年，颇知拥护善类，
然为𠈁胄所制，壹郁不惬志，称疾求退，以观文殿大
学士提举洞霄宫。居顷之，判潭州，移庆元，复帅潭。薨，
授少保、郇国公，致仕，赠太傅，谥忠肃。子嵘，工部尚书。